Heger, Eduard, podpredseda vlády a minister financií SR (2021-02-04):
Ďakujem veľmi pekne, pán podpredseda. Vážený pán poslanec, ďakujem veľmi pekne v prvom rade za túto otázku a myslím si, že aj tá otázka vyjadruje naozaj, by som povedal, náročnosť tejto doby. Myslím si, že každý z nás si uvedomuje, aký ťažký je život počas tejto pandémie a možno práve my, ktorí chodíme do práce, ktorí máme možnosť byť v kontakte s inými ľuďmi, nevieme ešte úplne doceniť ešte úplne inú skupinu ľudí, ktorí sú naozaj že zavretí doma, môžu akurát tak vybehnúť do prírody niekde v okolí bydliska, na ktorých podľa mňa táto pandémia dolieha ešte viac. Vy sám, myslím, že aj tá samotná otázka v sebe odráža tú emóciu, ktorú ste stelesnili vlastne aj v tej poslednej časti otázky. A musím povedať, že, takú moju, môj pohľad. A tiež sa snažím byť v kontakte aj s ľuďmi zo samosprávy a práve z tohto miesta by som chcel naozaj veľmi oceniť, chcel by som veľmi oceniť a poďakovať všetkým primátorom a starostom a celým ich štábom, pretože enormne dnes cítime to, že to ťahajú s nami. Myslím si, že tak to má byť, že o tom je riadenie štátu, nie je to teda len o tom, čo urobí vláda, nie je to len o tom, čo urobí samospráva. Ja som to zvykol hovoriť už po nástupe, keď sme sa vlastne bavili aj o tom daňovom mixe, ktorý by sme aj tento rok chceli práve so samosprávami prerokovať, aj keď vidím, že práve z dôvodu pandémie aj táto téma, žiaľ, je odsúvaná a myslím si, že z objektívnych príčin, ale teším sa na tú diskusiu a hovoril som o tom, že samospráva a štát by mali ako jedny pľúca fungovať spolu, dýchať spolu. A takto to je aj práve v tej pandémii a ja úplne, úplne chápem aj tomu, čo ste povedali, že, takej tej frustrácii, že tie samosprávy sa niekedy v tom cítia samé. Áno, nepopieram vôbec tento pocit, pretože mnohé veci dopadajú na nich a zase niekedy sa štát v tom cíti sám, a tiež nepopieram tieto emócie, lebo sa cíti, lebo tie veci dopadajú zase na štátnu správu, povedzme na okresné úrady a tak ďalej. Tu chcem len povedať, že nie ako kritiku, ale že vychádzame z nejakého stavu, ktorý sme zdedili a s tým musíme pracovať. A myslím si, že objektívne nikto sa nepripravoval na takúto pandémiu nielen na Slovensku, ale ani nikde a možno už subjektívne, že predchádzajúce vlády vôbec tú samosprávu nebudovali takým spôsobom, ako by sa patrilo. Tá decentralizácia nebola taká plnohodnotná a vy ako primátor určite by ste o tom dokázali rozprávať omnoho lepšie ako ja. Takže z tohto miesta v prvom rade by som chcel vyjadriť takú spolu, spoluúčasť na tom vašom bremene, ktoré nesiete, a zároveň ešte raz teda oceniť, že aj primátori, starostovia, ktorí možno niekedy započujú aj tvrdé slová z úst tej vlády alebo štátu, tak je to skôr odrazom možno emócií, viac emócií ako takého vyslania signálu spolupráce, ale v konečnom dôsledku, myslím si, že potrebujeme naozaj sa dostávať do roviny, že spolupráca prináša väčšie výsledky ako vzájomné kritizovanie sa. Čiže toto je taký ten prvý naratív, ktorý by som chcel aj do odpovede tejto otázky dať. Určite to, čo teraz poviem, prosím, berte ako nahliadnutie do toho, ako fungujú tie okresné úrady. A čaká nás tam veľa práce v reforme ich počtov, ich procesov a následne aj výsledkov. Čiže viem si predstaviť, že doplácate práve aj na to, že ešte tá reforma nezbehla a z objektívnych príčin ani nemohla. A tí ľudia zase na tých okresných úradoch, keď sme s nimi v kontakte, myslím si, že nezaháľajú, že tiež sa snažia dať svoje maximum. Môžu byť nejaké ojedinelé prípady, ale myslím si, že aj tá náročnosť doby každého prinúti, aby dal maximum, pretože robíme to pre spoločné dobro. A teda aj tie odbory krízového riadenia už naozaj niekoľko mesiacov sa snažia zabezpečovať tú logistiku testov, či už od Správy štátnych hmotných rezerv až po konečného užívateľa, po to mobilné odberové miesto. Toto, mimochodom, nie je úplne ich bežná náplň práce a tiež sú na hranici vyčerpania a rovnako aj ony majú svoje bežné zákonné úlohy, ktorým sa musia venovať. Hovorím to aj preto, lebo myslím si, že v tomto ste opäť na jednej lodi. Pracujete tam bok po boku a ak má niektorý primátor lepšie vybudované tú svoju časť, tak, samozrejme, to zvláda lepšie. A to je to, kde by sme chceli, radi aj brali to know how od skúsených starostov a primátorov, ako vlastne budovať tie procesy v rámci okresných úradov tak, aby práve na tej regionálnej úrovni opäť išli ako pľúca, aby ten občan mohol pocítiť ten konečný efekt. Takže opäť len pre ilustráciu, ten odbor krízového riadenia má v niektorých prípadoch len dvoch zamestnancov, vedúceho odboru a jedného referenta, ktorí sú zodpovední za výkon štátnej služby na tomto úseku v plnom rozsahu. Rovnako od začiatku roka regionálne úrady verejného zdravotníctva schválili 1 416 nových mobilných odberných miest, tak aby sa mohol testovať každý, kto chce. Popritom naďalej trasovali, kontrolovali dodržiavanie pravidiel, objednávali ľudí na PCR vyšetrenie, riešili lokálne ohniská a súbežne vykonávali bežnú agendu v desiatkach ďalších oblastí, ktoré nie je možné kvôli pandémii vypnúť. A určite teda chcem povedať, že, samozrejme, nie všetko funguje ideálne, ale prosím, buďme v tomto naozaj takí spolupatriční a spravodliví. A ja chcem aj týmto ľuďom poďakovať za ich prácu a ich prácu si vážim takisto, ako aj samospráv. Čiže sú to všetko úlohy, ktoré sú kľúčové v boji s pandémiou, ale ide o procesy, ktoré navonok nie sú možno vidieť, a preto nás nesmierne mrzí, ak je táto časť neviditeľnej, ale zato nenahraditeľnej práce potom opomínaná alebo aj kritizovaná. Ale s dobrým úmyslom, budem rád, keď budeme v tomto súdržní, keď budeme v tomto súdržní aspoň prinajmenšom v koalícii. Takže verím, že aj táto odpoveď vám ukazuje to nasadenie a tú ochotu ísť do toho, čo nás čaká spolu ďalej. A aj z hľadiska reforiem, ktoré nás čakajú, ja myslím, že ak sa nám podarí naozaj spájať sily a stavať na skúsenostiach, ktoré každý má a donesie ich za jeden stôl, tak som si istý, že vyjdeme z toho posilnení a budeme vedieť urobiť niečo dobré pre Slovensko. Tak dovoľte aspoň takto krátko pozdieľať. Ďakujem, skončil som.